ตลาดหุ้นเอเชียเพิ่มขึ้นเช้านี้ หลัง “ทรัมป์” แถลงข่าวสื่อมวลชน
ตลาดหุ้นเอเชียเพิ่มขึ้นเช้านี้ หลัง "ทรัมป์" แถลงข่าวสื่อมวลชน
12 ม.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นเป็นส่วนใหญ่ในเช้าวันนี้ ตามทิศทางของตลาดหุ้นนิวยอร์ก ขานรับดัชนี NASDAQ ทำสถิติปิดที่ระดับสูงสุดติดต่อกันเป็นวันที่ 5 รวมถึงการที่นายโดนัลด์ ทรัมป์ ว่าที่ประธานาธิบดีสหรัฐ ประกาศเจตนารมณ์ที่จะสร้างงานครั้งใหญ่ในสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,300.19 จุด ลดลง 64.48 จุด, ดัชนี SSE Composite ตลาดหุ้นจีนเปิดวันนี้ที่ 3,133.60 จุด ลดลง 3.15 จุด, ดัชนี HSI ตลาดหุ้นฮ่องกงเปิดวันนี้ที่ 22,956.44 จุด เพิ่มขึ้น 21.09 จุด, ดัชนี TAIEX ตลาดหุ้นไต้หวันเปิดวันนี้ที่ 9,356.12 จุด เพิ่มขึ้น 10.38 จุด
ขณะที่ดัชนี KOSPI ตลาดหุ้นเกาหลีใต้เปิดวันนี้ที่ 2,077.69 จุด เพิ่มขึ้น 2.52 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,010.71 จุด เพิ่มขึ้น 9.77 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,675.64 จุด เพิ่มขึ้น 0.43 จุด
ทั้งนี้ ทรัมป์ได้เปิดแถลงข่าวต่อสื่อมวลชนเป็นครั้งแรกเมื่อวานนี้ ณ อาคารทรัมป์ ทาวเวอร์ ในกรุงนิวยอร์ก โดยได้ประกาศว่าจะเดินหน้าสร้างงานครั้งใหญ่ที่สุดในสหรัฐ ขณะเดียวกัน ทรัมป์ได้แสดงจุดยืนในการวางมือจากธุรกิจเพื่อไม่ให้เกิดการทับซ้อนของผลประโยชน์เมื่อเขาเข้ามาดำรงตำแหน่งประธานาธิบดีสหรัฐ ด้วยการประกาศถอนตัวจากอาณาจักรธุรกิจของตนเอง โดยเขาจะโอนทรัพย์สินทั้งหมดเข้าสู่กองทุนทรัสต์แห่งหนึ่ง และจะแต่งตั้งให้บุตรชายคนที่ 1 และ 2 เป็นผู้บริหารกิจการแทน นอกจากนี้ ทรัมป์จะลาออกจากทุกตำแหน่งในธุรกิจโรงแรม สนามกอล์ฟ และธุรกิจอื่นๆอีกหลายร้อยแห่ง